**Fót Város Önkormányzata Képviselő-testületének .../.... (...) önkormányzati rendelete**

**a szociális rászorultságtól függetlenül nyújtható támogatásokról szóló 15/2020 (IX.28.) önkormányzati rendelet módosításáról**

Fót Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint Magyarország helyi önkormányzatairól szóló 2011. évi CLXXXIX. törvény 13. §-a (1) bekezdésének 8.a pontjában biztosított feladatkörében eljárva a következőket rendeli el:

**1. §**

A szociális rászorultságtól függetlenül nyújtható támogatásokról szóló 15/2020 (IX.28.) önkormányzati rendelet 3. alcím címe helyébe a következő rendelkezés lép:

**„3. Rota vírus elleni védőoltás támogatás”**

**2. §**

(1) A szociális rászorultságtól függetlenül nyújtható támogatásokról szóló 15/2020 (IX.28.) önkormányzati rendelet 4. § (5) és (6) bekezdése helyébe a következő rendelkezések lépnek:

„(5) A támogatásra való jogosultság megállapításáról a polgármester tájékoztatja a kérelmezőt.

(6) A rota vírus elleni oltóanyag beszerzéséről és a településen működő házi gyermekorvosok részére történő eljuttatásáról a Polgármester gondoskodik.”

(2) A szociális rászorultságtól függetlenül nyújtható támogatásokról szóló 15/2020 (IX.28.) önkormányzati rendelet 4. §-a a következő (7) bekezdéssel egészül ki:

„(7) Azon gyermek esetében, akinek nem a településen működő házi gyermekorvosa van, az oltóanyagnak a kérelmező szülő, vagy törvényes képviselő részére történő - a szállítási előírásoknak megfelelő - átadásáról a Polgármester gondoskodik.”

**3. §**

A szociális rászorultságtól függetlenül nyújtható támogatásokról szóló 15/2020 (IX.28.) önkormányzati rendelet 5. § (3) bekezdése helyébe a következő rendelkezés lép:

„(3) A támogatás formája természetbeni, egyszeri, legfeljebb 20.000.-Ft értékű támogatási csomag, amely babaápolási szereket és a gyermek gondozását segítő termékeket tartalmaz.”

**4. §**

Ez a rendelet 2023. április 1-jén lép hatályba.

Fót, 2023. március …

|  |  |
| --- | --- |
| dr. Vass György | dr. Mihályi Zsolt Apor |
| polgármester | jegyző |

Általános indokolás

Fót Város Önkormányzata évek óta biztosít olyan ellátásokat, melyek szociális rászorultságtól függetlenül vehetőek igénybe. A szociális igazgatásról és szociális ellátásokról szóló 1993. évi III. törvény alapelvei szerint a szociális rászorultság alapján nyújtott támogatások esetében elsősorban a szociális rászorultságot kell vizsgálni, mely a jövedelmi és vagyoni rászorultság vizsgálatában nyilvánul meg.

2020-ban - eleget téve a jogalkotási előírásoknak - az Önkormányzat az alanyi jogon járó támogatásokat külön rendeletben szabályozta. E körbe tartozik a babakelengye támogatás, beiskolázási támogatás, valamint a védőoltás támogatás, majd új támogatási formákat vezetett be a már meglévők mellé, a húsvéti támogatás és a helyi tanulói utazási bérlettámogatást.

A rota vírus elleni védőoltás támogatást a hatályos szabályozás szerint természetbeni támogatásként nyújtja az Önkormányzat akként, hogy az Önkormányzat szerzi be az oltóanyagot és a településen feladatellátási szerződéssel szolgálatot teljesítő háziorvos vállalta, hogy beadja a gyermekek részére az oltást. Jelenleg jó ideje egy házi gyermekorvos biztosítja az egész település ellátását, a másik körzet tartósan betöltetlen orvoshiány miatt. Felmerült továbbá, hogy azon gyermekek esetében, akik nem a településen működő házi gyermekorvos körzetébe tartoznak célszerű, ha saját orvosa adja be az oltást, mert ő ismeri a gyermek betegútját, és tud felelősséggel dönteni a beteg érdekében. A rota vírus elleni védőoltás rendelkezései a tehermentesítés és felelősség szem előtt tartásával kerültek módosításra.

Módosításra kerül továbbá a babakelengye támogatás támogatási összege is, tekintettel a megnövekedett beszerzési árak miatt.

Részletes indokolás

**Az 1. §-hoz és a 2. §-hoz**

A Tervezet rögzít, hogy a rota vírus elleni védőoltás támogatás kapcsán hozott döntésről a polgármester a kérelmező szülőt, törvényes képviselőt értesíti. Egyértelműsíti, hogy a polgármester csak a településen működő házi gyermekorvos számára juttatja el közvetlenül az oltóanyagot, elősegítve, hogy azt általa ellátottaknak beadja, ugyanakkor azok, akiknek nem a településen dolgozik a házi gyermekorvosa maguk veszik fel az oltóanyagot és gondoskodnak annak beadatásáról. Ezzel a rendelkezéssel a település egyedüli házi gyermekorvosának ellátási terhei csökkennek. Becslések szerint az oltás-támogatásra jogosultak egyharmadát érinti ez a rendelkezés. Azon jogosultak részére, akik saját - településen kívüli - házi gyermekorvosukkal adatják be az oltóanyagot, részükre a szállítási, tárolási szabályoknak megfelelően hűtőtáskában kerül átadásra az oltóanyag. Az átadást a települési gyermekorvos asszisztense fogja végezni, tehát szakszerű keretek között zajlik a folyamat.

**A 3. §-hoz**

A Tervezet rögzíti, hogy a babakelengye támogatás csomagjának értéke a korábbi 15.000,- Ft-ról 20.000 Ft-ra emelkedik, figyelemmel a megnövekedett beszerzési árakra.

**A 4. §-hoz**

Hatályba léptető rendelkezést tartalmaz.

**HATÁSVIZSGÁLATI LAP**

Fót Város Önkormányzat Képviselő-testületének

**a szociális rászorultságtól függetlenül nyújtható támogatásokról szóló 15/2020. (IX.28.) önkormányzati rendelet módosításához**

**1. Társadalmi hatások**

Az Önkormányzat a korábban már bevezetett támogatásokat továbbra is biztosítani kívánja a fóti gyermekek és szüleik számára. A védőoltás támogatással esetleges súlyosabb lefolyású betegség akadályozható meg, melyet a szülők saját belátásuk szerint vehetnek igénybe. A Babakelengye támogatással a város legifjabb lakóit köszönti továbbra is az Önkormányzat.

**2. Gazdasági, költségvetési hatások**

A rendeletben foglaltak végrehajtása az aktuális gazdasági, költségvetési szempontokat nem befolyásolja. A jövőre nézve minden év költségvetési kerete függvényében kerül meghatározásra a támogatások fedezete. A babakelengye támogatás támogatási összegének megemeléséhez kellő fedezet áll rendelkezésre az Önkormányzat 2023. évi költségvetésében.

**3. Környezeti hatások**

Nem releváns.

**4. Egészségügyi hatások**

A védőoltás támogatással súlyosabb lefolyású betegség előzhető meg. Az oltás költségei támogatás nélkül megterhelőek lehetnek egy család számára, ezért a támogatás nyújtásával vélhetően több család él, mellyel megelőzhető, vagy enyhíthető a betegség.

**5. Adminisztratív terheket befolyásoló hatások**

A Tervezet elfogadásával az adminisztratív terhek nem nőnek.

**6. A jogszabály megalkotásának szükségessége, a jogalkotás elmaradásának várható következményei**

Fót Város Önkormányzata a szociális rászorultságtól függetlenül nyújtható támogatásokat továbbra is önként vállalt feladatként, saját költségvetése terhére kívánja biztosítani a gyermekek és szüleik számára.

**7. A jogszabály alkalmazásához szükséges személyi, tárgyi, szervezeti és pénzügyi feltételek**

A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.